Acum aproape 30 de ani,
țara mea se confrunta cu nevoia de a reconstrui totul de la zero.
După ani de ocupație sovietică,
Estonia și-a recăpătat independența, dar am rămas fără nimic.
Fără infrastructură, fără administrație, fără cod juridic.
Haos organizațional.
Din necesitate,
liderii de stat de atunci au avut de făcut alegeri îndrăznețe.
Alegeri pe care țara noastră și le putea permite.
Au fost multe experimentări și incertitudini,
dar am avut parte și de puțin noroc,
în special datorită faptului că am putut conta pe un număr
de vizionari strălucitori,
criptografi și ingineri.
Eram doar un copil pe atunci.
Azi, suntem societatea cea mai digitală de pe planetă.
Sunt din Estonia,
și ne-am declarat impozitele online din 2001.
Folosim identitatea și semnătura digitală din 2002.
Votăm online din 2005.
Iar în aceste zile, aproape toată gama serviciilor publice
ce vi le puteți imagina:
educație, poliție, justiție, înființarea unei companii,
cereri de beneficii, accesarea fișei medicale,
sau contestarea amenzii pentru parcare,
toate acestea se fac online.
De fapt, este mult mai ușor să vă spun
care sunt cele trei lucruri pe care încă nu le putem face online.
Trebuie să ne prezentăm când ne ridicăm documentul de identitate,
când ne căsătorim sau divorțăm
sau când vindem imobiliare.
Cam asta-i tot.
Așa că să nu vă mirați
când vă spun că în fiecare an
abia aștept să încep să-mi pregătesc declarația fiscală.
(Râsete)
Pentru că tot ce am de făcut
e să stau pe canapea cu un telefon mobil,
glisez câteva pagini cu date preîncărcate despre venituri și deduceri,
și apăs butonul „depune”.
După trei minute,
văd cât e impozitul datorat.
Chiar simți că e o experiență plăcută!
Fără consilieri fiscali,
fără chitanțe de încasare,
fără calcule matematice.
Am menționat oare că nu m-am prezentat la niciun ghișeu
de aproape șapte ani?
Într-adevăr, unul din aspectele vieții moderne
a cărui existență nu mai are sens,
ținând cont de posibilitățile tehnologice din zilele noastre,
este labirintul birocrației.
Am scăpat aproape complet de el în Estonia,
printr-un efort coordonat de guvern, care s-a digitalizat.
De exemplu, munca miniștrilor în e-Cabinet implică un consum zero de hârtie.
Ideea centrală din spatele acestei dezvoltări
este transformarea rolului statului
și digitalizarea încrederii.
Gândiți-vă la asta.
În majoritatea țărilor, oamenii nu au încredere în guvernele lor,
iar guvernele, la rândul lor, nu au încredere în oameni.
Toate procedurile formale complicate, bazate pe hârtie,
sunt menite să rezolve această problemă.
Doar că nu o fac.
Pur și simplu, fac viața mai complicată.
Cred că experiența Estoniei arată că tehnologia poate fi remediul
pentru recuperarea încrederii,
creând, în același timp, un sistem de livrare a serviciilor
eficient, centrat pe utilizator,
care răspunde activ nevoilor cetățenilor.
Nu am realizat asta prin digitalizarea birocrației în sine,
ci prin acceptarea unor principii puternice comune,
reproiectarea unor reguli și proceduri,
eliminarea colectării datelor inutile
și a duplicării sarcinilor,
devenind deschiși și transparenți.
Permiteți-mi să vă prezint azi
câteva dintre principiile cheie de proiectare a e-Estoniei.
În primul rând, e esențial să garantăm intimitatea și confidențialitatea
datelor și informațiilor.
Acest lucru se realizează printr-o identitate digitală puternică
care este emisă de stat
și compatibilă cu orice.
De fapt, fiecare estonian deține una.
Identitatea este dublată de o semnătură digitală puternică
care este acceptată, utilizată și cu efecte juridice
atât în Estonia, cât și în Uniunea Europeană.
Când sistemul poate identifica corect și în siguranță cine îl folosește,
după logare, va oferi acces la datele personale ale cetățeanului
și la toate serviciile publice într-un singur instrument,
și vă permite să autorizați orice prin semnătura digitală.
Un al doilea principiu, și unul dintre cele mai transformatoare,
se numește „O singură dată”.
Înseamnă că statul nu poate cere aceleași date
mai mult de o singură dată,
nici nu le poate depozita în mai multe locuri.
De exemplu,
dacă ați furnizat deja certificatul de naștere sau de căsătorie
la evidența populației,
acesta este singurul loc în care vor fi păstrate aceste date.
Și nicio altă instituție nu le va mai solicita din nou.
„O singură dată” este o regulă foarte puternică,
deoarece definește întreaga structură a colectării de date dintr-o țară:
ce informații sunt colectate
și cine este responsabil de menținerea acestora,
asigurându-ne că evităm centralizarea datelor,
duplicarea acestora,
și garantează că sunt de fapt actualizate.
Această abordare distribuită, evită de asemenea
problema punctului unic de eșec.
Dar, deoarece datele nu pot fi reproduse
sau colectate de mai multe ori,
înseamnă că proiectarea trebuie să aibă în minte
accesul robust și sigur la aceste informații în orice moment,
încât instituția publică să poată oferi un serviciu.
Acesta este exact rolul platformei de schimb de date
numite X-Road,
care este în uz din 2001.
La fel ca o autostradă,
conectează bazele de date și registrele din sectorul public,
municipalitățile și întreprinderile locale,
organizând un schimb de date în timp real, sigur și reglementat,
salvând o urmă controlabilă după fiecare mișcare.
Iată o captură de ecran a unei activități în direct,
afișând toate solicitările efectuate pe X-Road
și toate serviciile pe care le facilitează de fapt.
Iar aceasta e imaginea reală
a tuturor conexiunilor bazelor de date din sectorul public și cel privat.
După cum puteți vedea,
nu există nicio bază de date centrală.
Confidențialitatea și intimitatea sunt cu siguranță foarte importante.
Dar în lumea digitală,
fiabilitatea și integritatea informațiilor
este esențială pentru operațiuni.
De exemplu,
dacă cineva vă schimbă fișa medicală,
să spunem lista alergiilor,
fără știrea voastră sau a medicului vostru,
tratamentul ar putea fi letal.
De aceea, într-o societate digitală, un sistem precum unul estonian,
unde aproape că nu există originale de hârtie,
ci există aproape numai originale digitale,
integritatea datelor,
regulile de schimb de date, componentele softului
și fișierele jurnal sunt esențiale.
Folosim o formă de blockchain pe care am inventat-o în 2007,
cu mult înainte ca blockchain-ul să devină ceva distinct,
pentru a verifica și garanta integritatea datelor în timp real.
Blockchain este auditorul nostru
și promisiunea că nicio accesare a datelor
sau manipularea datelor, nu rămâne neînregistrată.
Proprietatea datelor e un principiu cheie în proiectarea sistemului.
Nu vă îngrijorează faptul că guvernele, companiile tehnologice
și alte companii din întreaga lume
susțin că le aparțin datele colectate despre voi,
în general refuzând să ofere acces la aceste informații,
adesea nereușind să demonstreze cum au fost utilizate
sau partajate cu terți?
Nu știu, pentru mine pare o situație destul de deranjantă.
Sistemul estonian se bazează pe principiul
că orice persoană e proprietarul datelor colectate despre sine,
având astfel dreptul absolut de a ști ce informații sunt colectate
și cine le-a accesat.
De fiecare dată când un polițist, un medic sau orice funcționar public
accesează online informații personale ale cetățenilor,
mai întâi ajung să le acceseze numai după logare
la informațiile pe care sunt autorizate să le vadă ca să își facă treaba.
Și în al doilea rând, de fiecare dată când fac solicitări,
acestea sunt salvate într-un fișier jurnal.
Acest fișier jurnal detaliat face parte din serviciile publice de stat
și permite transparență reală,
asigurându-se că violarea intimității nu va rămâne neobservată de cetățean.
Acesta e doar un rezumat simplificat
al tuturor principiilor de proiectare pe care e construită e-Estonia.
Guvernul se pregătește acum
pentru utilizarea inteligenței artificiale
și construirea unei generații cu totul noi de servicii publice,
servicii proactive
care vor funcționa perfect
în cazul diverselor situații de viață în care s-ar regăsi oamenii,
cum ar fi nașterea, șomajul sau începerea unei afaceri.
Acum, desigur,
administrarea unei societăți digitale fără copii de rezervă de hârtie
poate fi o problemă, nu?
Chiar dacă avem încredere că sistemele noastre sunt solide,
nu putem fi niciodată prea precauți așa cum am experimentat în 2007,
când a avut loc primul incident cibernetic,
și a blocat literalmente o parte din rețelele noastre,
ceea ce a făcut imposibilă accesarea serviciilor timp de câteva ore.
Am supraviețuit.
Dar acest eveniment a pus securitatea cibernetică în capul agendei,
atât în ceea ce privește consolidarea platformei, cât și a backup-ului acesteia.
Deci, cum faceți o copie de rezervă a unui sistem din toată țara,
într-un stat mic în care totul este super închis?
Ei bine, de exemplu, puteți exporta o copie a datelor
în afara teritoriului țării
într-un spațiu extrateritorial al unei ambasade.
Astăzi, avem ambasade de date
care dețin cele mai critice active digitale ale Estoniei,
garantând continuitatea operațiunilor,
protecția datelor noastre,
și cel mai important, suveranitatea noastră.
Chiar și în cazul unui atac fizic pe teritoriul nostru.
Unii dintre voi s-ar putea gândi de acum:
Unde sunt dezavantajele?
Ei bine, când totul e digitalizat,
e mai eficient pe plan administrativ și să fim sinceri, financiar.
Când înteracționezi în principal cu sisteme informatice
ar putea crea impresia că factorul uman,
politicienii aleși
și participarea la procesele democratice
sunt oarecum mai puțin importante.
Și există de asemenea unii oameni
care se simt amenințați de tehnologia omniprezentă
care le-ar putea face abilitățile învechite.
Totuși, din păcate,
administrarea unei țări pe o platformă digitală
nu ne-a salvat de luptele de putere politică
și polarizarea în societate,
așa cum am văzut la ultimele alegeri.
Ei bine, câtă vreme e vorba de oameni.
O ultimă întrebare.
Dacă totul este independent de locație
și pot accesa toate serviciile din orice parte a lumii,
de ce nu pot alții să apeleze la unele dintre aceste servicii,
chiar dacă nu locuiesc între granițele Estoniei?
Cu cinci ani în urmă,
am lansat o inițiativă guvernamentală numită programul e-Rezidență
din care fac parte în prezent zeci de mii de oameni.
E vorba despre oameni și femei de afaceri din 136 de țări diferite,
care își deschid afacerile în mod digitalizat,
își utilizează serviciile bancare online,
și își conduc companiile virtual, pe platforma e-Estonia,
în cadrul legal al Uniunii Europene,
folosind o carte de identitate electronică similară cu a mea
și toate acestea de oriunde din lume.
Sistemul estonian este independent de locație
și centrat pe utilizator.
Acordă prioritate incluziunii, deschiderii și fiabilității.
Pune în centru securitatea și transparența,
iar datele sunt la dispoziția proprietarului de drept,
a persoanei la care se referă.
Nu mă credeți pe cuvânt.
Încercați-l.
Mulțumesc.
(Aplauze)